‘ธนารักษ์’ยืนยันเหรียญบาทจริง
โพสต์ทูเดย์ &#8212; กรมธนารักษ์ ยันเหรียญ 1 บาทใหม่เพิ่งเอาออกมาใช้ดูดแม่เหล็กไม่ได้ไม่ปลอม พร้อมแจงกลางปีหน้าเหรียญซีรีส์ใหม่ถึงจะใช้กับเครื่องหยอดเหรียญได้
24 ก.ย. 2552

โพสต์ทูเดย์ — กรมธนารักษ์ ยันเหรียญ 1 บาทใหม่เพิ่งเอาออกมาใช้ดูดแม่เหล็กไม่ได้ไม่ปลอม พร้อมแจงกลางปีหน้าเหรียญซีรีส์ใหม่ถึงจะใช้กับเครื่องหยอดเหรียญได้ 
นายเทวัญ วิชิตะกุล อธิบดีกรมธนารักษ์ กล่าวยืนยันเรื่องที่มีการออกมาร้องเรียนเรื่องที่พบเหรียญ 1 บาทปลอม ว่า น่าจะเป็นความเข้าใจผิด เนื่องจากที่ผ่านมากรมธนารักษ์ได้มีการผลิตเหรียญซีรีส์ใหม่ โดยได้เริ่มนำเหรียญ 1 บาทใหม่ออกมาใช้เกือบ 100 ล้านเหรียญในปัจจุบัน แต่ยังมีจำนวนไม่มาก หรือคิดเป็นเพียง 1% ของเหรียญ 1 บาทรุ่นเดิมที่มีใช้อยู่ในท้องตลาดประมาณ 1 หมื่นล้านเหรียญ จึงอาจยังทำให้ประชาชนไม่ทราบว่ามีเหรียญ 1 บาทรุ่นใหม่ออกใช้แล้ว 
ทั้งนี้ เหรียญ 1 บาทรุ่นใหม่ที่ออกมาใช้จะมีน้ำหนักเบา และแวววาวสวยงามกว่าเหรียญรุ่นเดิม ความนูนของลวดลายน้อยกว่าเหรียญรุ่นเดิม แต่เหรียญ 1 บาทรุ่นใหม่จะเป็นเหรียญนิกเกิลไส้เหล็ก จึงทำให้ดูดแม่เหล็กติด ขณะที่เหรียญ 1 บาทรุ่นเก่าผลิตจากนิกเกิลจึงใช้แม่เหล็กดูดไม่ติด ซึ่งอาจสร้างความสับสนให้ประชาชนได้ เพราะจะมีทั้งเหรียญ 1 บาทรุ่นที่ดูดแม่เหล็กติดได้กับไม่ได้ออกมาใช้คู่กัน 
นอกจากนี้ ยังได้ชี้แจงเรื่องเหรียญ 5 บาทที่อาจสร้างความสับสนให้กับประชาชนได้อีกว่า เหรียญ 5 บาทรุ่นใหม่จะมีความวาวกว่า เบากว่า ดูดแม่เหล็กไม่ติด เริ่มผลิตใช้ในเดือนพ.ค. 2552 แต่เหรียญ 5 บาทรุ่นเก่าเป็นนิกเกิลไส้เหล็ก ดูดแม่เหล็กติด ส่วนเหรียญ 2 บาทรุ่นเก่าจะดูดแม่เหล็กติด ขณะที่เหรียญ 2 บาทรุ่นใหม่จะดูดแม่เหล็กไม่ติด “ยังไม่มีนโยบายดูดเหรียญเก่าเข้าระบบ เพราะอายุการใช้งานนานถึง 15 ปี ก็คงจะใช้เหรียญเก่ากับใหม่ควบคู่กันไปก่อน ทั้งนี้คาดว่าปีหน้าตั้งเป้าหมายผลิตเหรียญใหม่เข้าระบบอีก 1,500 ล้านเหรียญ จากปีนี้ผลิตเหรียญใหม่ทั้งหมด 500 ล้านเหรียญ” นายเทวัญ กล่าว 
นายเทวัญ กล่าวอีกว่า สำหรับเหรียญรุ่นใหม่ที่ผลิตออกมาใช้ขณะนี้ โดยเฉพาะเหรียญ 1 บาท และ 5 บาท ยังไม่สามารถใช้กับเครื่องหยอดเหรียญใดๆ ได้ ไม่ว่าจะเป็นรถไฟฟ้าบีทีเอส รถไฟฟ้าใต้ดิน ตู้โทรศัพท์สาธารณะ ตู้น้ำดื่มหยอดเหรียญ เครื่องซักผ้าหยอดเหรียญ และตู้ขายสินค้า